যত দিন বেঁচে ছিলেন, তাঁর ঘনিষ্ঠমহলে কান পাতলে শোনা যেত একটাই অভিযোগ। প্রাপ্য সম্মান কখনওই পাননি তিনি। প্রয়াত কোচ অমল দত্তের শেষযাত্রার দিনেও সেই বিতর্ক থেকে গেল। সোমবার সকালে রবীন্দ্রসদনে প্রয়াত কোচকে শেষ শ্রদ্ধা জানিয়ে ভারতীয় ফুটবলের কিংবদন্তি চুনী গোস্বামীর মন্তব্য, ‘‘নিঃসন্দেহে দ্রোণাচার্য সম্মান পেতে পারতেন অমল দত্ত। ওঁর চলে যাওয়া ভারতীয় ফুটবলের পক্ষে অপূরণীয় ক্ষতি।’’
 বাগুইআটির বাড়ি থেকে রবীন্দ্র সদন। ইস্টবেঙ্গল অথবা মোহনবাগান তাঁবু— টুকরো কোলাজগুলোয় সেই এক আক্ষেপ। ভারতীয় ফুটবলে অমল দত্তের প্রকৃত মূল্যায়ন কোনওদিনই হল না!
প্রশান্ত বন্দ্যোপাধ্যায় যেমন। আধুনিক ভারতীয় ফুটবলের সেরা মিডফিল্ডার হিসাবে তাঁকে খুবই পছন্দ করতেন প্রয়াত কোচ। বিষণ্ণ প্রশান্ত বললেন, ‘‘মাঠ এবং মাঠের বাইরে অমলদার কাছ থেকে আরও অনেককিছু পেতে পারত আমাদের ফুটবল।’’ ইস্টবেঙ্গল তাঁবুতে দাঁড়িয়ে মনোরঞ্জন ভট্টাচার্যের গলাতেও আফশোস, ‘‘ইস্টবেঙ্গলে প্রথম বছরে আমার মতো জুনিয়রকে উনিই তো আগলে রেখেছিলেন। এমন ব্যক্তিত্ব চট করে পাওয়া যাবে না।’’ এশিয়ান অল স্টারে খেলা অতনু ভট্টাচার্যের প্রতিক্রিয়া, ‘‘আগে গোলকিপারদের জন্য আলাদা কোচ রাখা হতো না। প্র্যাক্টিসের পর আলাদা সময় দিয়ে আমাদের বিশেষভাবে তৈরি করেছিলেন অমলদা।’’ 
মোহনবাগান তাঁবুর এককোণে দাঁড়িয়ে সবুজ-মেরুন কোচ শঙ্করলাল চক্রবর্তী বলছিলেন নিজের অভিজ্ঞতার কথা। ১৯৯৭ সালে ফেডারেশন কাপের সেমিফাইনাল। অমল দত্ত বনাম প্রদীপ (পিকে) বন্দ্যোপাধ্যায়ের সেই ঐতিহাসিক দ্বৈরথ। ইস্টবেঙ্গলের মাঝমাঠে শঙ্করলালকে দিয়েই অমল দত্তের সাজানো বাগান তছনছ করে দিয়েছিলেন পিকে। শঙ্করলাল বলছিলেন, ‘‘ম্যাচটা আমরা জিতেছিলাম। কিন্তু খেলার সময় অনুভব করেছিলাম যে, একটা দারুণ সিস্টেমের বিরুদ্ধে লড়তে হচ্ছে।’’ অমল দত্তের অন্যতম পছন্দের ফুটবলার ছিলেন সত্যজিৎ চট্টোপাধ্যায়। তাঁর কোচিংয়ে অন্য মাত্রায় পৌঁছে গিয়েছিল সত্যজিতের ফুটবল। ১৯৮৬ সালের ডুরান্ডে মোহনবাগান মুখোমুখি হয়েছিল ইস্টবেঙ্গলের। তার আগে ব্যক্তিগত সমস্যায় একটা ম্যাচও খেলেননি সত্যজিৎ। বলছিলেন, ‘‘বড় ম্যাচের আগে অমলদার এক ডাকেই দিল্লি উড়ে গিয়েছিলাম। মাঠে নেমে উজাড় করে দিয়েছিলাম নিজেকে।’’
ফুটবলারদের মতো দুই প্রধানের কর্তারাও সোমবার একইরকম স্মৃতিমেদুর। সৃষ্টিশীল অমল দত্ত কখনওই কর্তাদের পছন্দের তালিকায় ছিলেন না। নতুন সিস্টেমে দলকে খেলাতে গিয়ে প্রতি পদে দূরত্ব তৈরি হয়েছে কর্তাদের সঙ্গে। সমালোচনায় জর্জরিত হয়েছেন। তবু নিজের সিদ্ধান্তে থাকতেন অটল। ইস্টবেঙ্গলের দেবব্রত সরকার কিংবা মোহনবাগানের দেবাশিস দত্তরাও স্বীকার করছেন অম্লমধুর সম্পর্কের কথা। ঝগড়া ছিল। কিন্তু কোচ অমল দত্তকে এক মুহূর্তের জন্য অস্বীকার করা যাবে না। কিন্তু শেষকৃত্যের দিনেও বিতর্ক অমল দত্তের পিছু ছাড়ল না। শিক্ষকের শেষযাত্রায় অদ্ভুতভাবে মুখ ফিরিয়ে রইল প্রিয় ছাত্রদের একটা বড় অংশ। বিখ্যাত ‘ডায়মন্ড একাদশ’-এর সেই ফুটবলাররাই বা গেলেন কোথায়? সোমবার দুপুরে পূর্ণ মর্যাদায় গান স্যালুটের মধ্য দিয়ে অমল দত্তের শেষকৃত্যের সময় এমন অপ্রিয় প্রশ্নই ভেসে বেড়াল।
প্রয়াত অমল দত্তকে রাজ্য সরকারের তরফে মরণোত্তর সম্মান জানানো হচ্ছে। তাঁর নামে নতুন স্টেডিয়াম ও রাস্তার নামকরণের সিদ্ধান্ত ঘোষণা করেছেন মুখ্যমন্ত্রী মমতা বন্দ্যোপাধ্যায়।  প্রয়াত কোচকে শ্রদ্ধা জানাতে সোমবার সকালে মোহনবাগানের প্র্যাক্টিস বন্ধ রাখা হয়। কল্যাণীতে ইস্টবেঙ্গলের আবাসিক শিবিরে নীরবতা পালন করা হয়। কলকাতা লিগের ম্যাচের আগেও নীরবতা পালন করা হয়েছে অমল দত্তের জন্য।
 
আরও পড়ুন
কান্নায় ভেঙে পড়ে পিকে: পৃথিবীটা যেন শেষ হয়ে গেল